钦定古今图书集成/明伦汇编/家范典/第046卷 > 春秋四传 > 《子卒》
## 钦定古今图书集成/明伦汇编/家范典/第046卷 > 春秋四传 > 《子卒》

《春秋》：文公十有八年“冬，十月，子卒。”

《左传》：冬十月，仲杀恶及视，而立宣公。书曰“子卒”，讳之
也。仲以君命召惠伯，其宰公冉务人止之曰：“入必死。”
叔仲曰：“死君命可也。”公冉务人曰：“若君命可死，非君
命何听？”弗听，乃入，杀而埋之马矢之中。公冉务人奉
其帑以奔蔡，既而复叔仲氏。

《公羊传》：“子卒者孰谓？谓子赤也。何以不日？隐之也。何
隐耳？弑也。弑则何以不日？不忍言也。”

《穀梁传》：“子卒不日故也。”

《胡传》：“诸侯在丧称子，继世不忍当也。既葬不名，终人
子之事也。逾年称君，缘民臣之心也。子卒何以不日？
遇弑不忍言也。既葬而不名，不名而遇弑者，不日以
见其弑，子赤是也。逾年而称君，称君而遇弑者，不地
以见其弑，闵公是也。何以知其贼乎？上书大夫并使，
下书子卒夫人归，则知罪之在公子遂矣。孙于邾出
奔莒”，则知罪之在夫人与庆父矣。继世之恩，终事之
重，情文之节，隐恶之礼，记事之信，诛乱臣、讨贼子之
义，备矣。

〈大全〉茅堂胡氏曰：“子赤之生，不见于《经》，盖文公不知重嫡庶之义，故仲尼削之。”张氏曰：“私事公子，遂敬嬴，夺嫡之心也。然其敢启是心者，嬖故也。有夫人、太子而嬖宠妾，则文公所以怠于政事者，有自来矣。国君昏于嬖宠，慢弃国政，故妾媵大臣相与谋贼君嗣而不能察，所谓前有谗而不见，后有贼而不知者，文公之谓”矣。叔彭生身为大臣，既无以救文公之失政，又不能挠仲遂之邪谋，有公冉务人之忠言不能用，甘心就死，无一毫扶持之实，没而不书，有以也哉！